En 39-årig mand fra Viborg er anholdt efter en biljagt gennem Haubro vest for Aars.

Natten til torsdag omkring klokken to forsøgte en 39-årig mand at stikke af fra en politipatrulje i bil, da betjentene forsøgte at stoppe ham. Da patruljen forsøgte at bringe ham til standsning stak han af, og med politiet i hælene nåede han at køre gennem en hæk og ramme et træ, før turen sluttede med at han kørte ind i et telefonskab i krydset mellem Vadgårdsvej og Havremarken. Manden blev anholdt, og politiet mistænker ham for at være påvirket af euforiserende stoffer. Det skal nu undersøges med en blodprøve. Da betjente gennemsøgte bilen fandt de en halv joint samt en bærbar computer og nogle smykker. Det viste sig at være fra et indbrud i en villa på Dronning Margrethes Vej i Aars tidligere på natten, som manden har erkendt. - Han er en særdeles god kending af politiet. Han har tidligere boet i Farsø og er nu flyttet til Viborg, siger vagtchef ved Nordjyllands Politi, Frank Liltorp. Den 39-årige vil blive sigtet for et færdselsuheld under påvirkning af euforiserende stoffer, for indbruddet og for besiddelse af euforiserende stoffer. Vagtchef Frank Liltorp forventer at den 39-årige vil blive fremstillet i grundlovsforhør i løbet af torsdag. - Han er tidligere dømt for lignende forhold, og er i øjeblikket prøveløsladt, siger Frank Liltorp. I januar sidste år blev manden idømt ti måneders fængsel for indbrud. Han blev løsladt i sommeren 2011 med en prøvetid på to år.